# Ilmoitus pilaantuneen maaperän tai pohjaveden puhdistamisesta

**Pilaantuneen maa-alueen puhdistaminen**

Ympäristönsuojelulaissa (527/2014, 136 §) säädetään, että pilaantuneen maaperän ja pohjaveden puhdistamiseen pilaantuneella alueella sekä puhdistamisen yhteydessä kaivetun maa-aineksen hyödyntämiseen kaivualueelle tai poistamiseen toimitettavaksi muualla käsiteltäväksi voidaan ryhtyä tekemällä siitä ilmoitus elinkeino-, liikenne- ja ympäristökeskukselle tai Helsingin ja Turun kaupunkien alueella kunnan ympäristönsuojeluviranomaiselle.

Puhdistaminen voi edellyttää lain 4 luvun nojalla ympäristölupaa, mikäli puhdistamisesta saattaa aiheutua esim. vesistön tai lähteen pilaantumista tai naapurustolle kohtuutonta rasitusta.

Valvontaviranomainen tarkastaa ilmoituksen ja tekee sen johdosta päätöksen. Päätöksessä voidaan antaa tarvittavia määräyksiä toiminnan järjestämisestä ja valvonnasta (YSL 136 §).

**Ilmoituksen tekeminen**

Ilmoitus liitteineen toimitetaan elinkeino-, liikenne- ja ympäristökeskukselle tai Helsingissä ja Turussa kunnan ympäristönsuojeluviranomaiselle kolmena (3) kappaleena. Ilmoituksen voi tehdä vapaamuotoisesti ympäristönsuojeluasetuksen (YSA 713/2014, 24–25 §) vaatimusten mukaisesti tai ympäristöhallinnon lomakkeella 6902 ([www.ymparisto.fi/pimailmoitus](http://www.ymparisto.fi/pimailmoitus)).

Ilmoitus tulee tehdä riittävän ajoissa, kuitenkin **viimeistään 45 päivää** ennen puhdistamisen kannalta olennaisen vaiheen aloittamista (YSL 136 §).

**Yksityiskohtaiset ohjeet lomakkeen täyttämiseksi**

**Kohta 1** Yhteystiedoissa ilmoitetaan sen yhteyshenkilön tiedot Suomessa, johon viranomainen voi ottaa yhteyttä esimerkiksi tarvitessaan lisätietoja toiminnasta. Lisäksi ilmoitetaan laskutusosoite (postiosoite tai verkkolaskuosoite).

**Kohta 2** Pilaantuneen alueen sijaintia koskevat tiedot ilmoitetaan niin, että alue on paikannettavissa (esim. katuosoite). Ilmoitetaan puhdistettavan kiinteistön/kiinteistöjen tiedot ja omistaja/haltija­tiedot.

**Kohta 3** Ilmoitetaan tiedot/arviot pilaantumisen aiheuttaneesta tapahtumista ja niiden ajankohdat. Esitetään yksityiskohtaiset tutkimustulokset maaperän ja pohjaveden pilaantuneisuuden selvittämisestä. Pilaantuneen maan määrä ilmoitetaan painoyksiköinä (t) ja haitta-aineiden määrät (kg) ja pitoisuudet (mg/kg) maaperässä. Esitetään puhdistamisen kannalta olennaiset tiedot alueen maaperästä ja vesiolosuhteista sekä tiedot vesien laadusta.

**Kohta 4** Esitetään toimenpiteelle asetetut puhtaustavoitteet, käytettävät puhdistusmenetelmät ja selvitykset jätteiden käsittelystä sekä esitetään työn kestoa (aikataulu) ja laajuutta koskevat asiat. Arvioidaan toiminnan vaikutukset ympäristöön (maaperä, ilma, vesi) ja terveyteen. Työn valvonnan tulee sisältää tiedot laadun valvonnan toteutuksesta, esimerkiksi siitä, miten puhdistustavoitteiden saavuttaminen todetaan ja varmistetaan.

**Kohta 5** Ilmoituksen voi allekirjoittaa se henkilö, joka on vastuussa pilaantuneen maaperän ja pohjaveden puhdistamisesta. Ilmoitusta ei tarvitse allekirjoittaa, jos asiakirjassa on tiedot lähettäjästä, eikä asiakirjan alkuperäisyyttä ja eheyttä ole syytä epäillä.

**Kohta 6** Ilmoitukseen liitetään aina kartta (1:20 000) ja asemapiirros, joihin on merkitty asian käsittelyn kannalta merkitykselliset kohteet. Alueen nykyinen ja suunniteltu käyttötarkoitus esitetään kaavakartoilla. Lisäksi ilmoituksen liitetään yhteystiedot puhdistettavan kiinteistön rajanaapureista.

**Kohta 7** Ilmoitukseen liitetään pääsääntöisesti puhdistuksen yleissuunnitelma, jossa esitetään puhdistusmenetelmän tavoitteet ja periaatteet sekä työn valvontaa ja aikataulua koskevat asiat. Jos pilaantuneen maaperän ja pohjaveden puhdistamisesta on tehty yleissuunnitelma, joka sisältää lomakkeen kohtien 3–4 tiedot, voidaan ao. kohdissa viitata yleissuunnitelmaan. Pilaantuneen alueen laajuudesta, pilaantumisasteesta ja käytettävistä puhdistusmenetelmistä riippuen on ilmoitukseen liitettävä myös muut kohdassa 7 esitetyt asiat.

**Muuta huomioitavaa**

Ilmoituksen käsittelystä peritään maksu.

Pilaantuneen maaperän puhdistamiseen liittyvissä kysymyksissä suositellaan ottamaan yhteyttä elinkeino-, liikenne- ja ympäristökeskukseen hyvissä ajoin ennen ilmoituksen tekemistä.